L 333/90
HU
Az Európai Unió Hivatalos Lapja
2022.12.27.
(51)
A tagállamoknak ösztönözniük kell minden olyan innovatív technológia alkalmazását, ideértve a mesterséges intelligenciát is, amelynek használata javíthatná a kibertámadások észlelését és megelőzését, lehetővé téve, hogy az erőforrásokat hatékonyabban lehessen a kibertámadásokra fordítani.
A tagállamoknak ezért nemzeti kiberbiztonsági stratégiájukban ösztönözniük kell az ilyen technológiák – különösen a kiberbiztonság automatizált vagy félautomatizált eszközeivel kapcsolatos technológiák – használatát elősegítő kutatási és fejlesztési tevékenységeket, valamint adott esetben az ilyen technológiák felhasználóinak képzéséhez és e technológiák fejlesztéséhez szükséges adatok megosztását.
Az innovatív technológiák, köztük a mesterséges intelligencia használatának teljes mértékben meg kell felelnie az uniós adatvédelmi jognak, ideértve az adatok pontosságára, az adatminimalizálásra, a méltányosságra és az átláthatóságra, valamint az adatbiztonságra vonatkozó adatvédelmi elveket, például a legkorszerűbb titkosítást.
Teljes mértékben ki kell használni az (EU) 2016/679 rendeletben meghatározott beépített és alapértelmezett adatvédelemre vonatkozóan meghatározott követelményeket.
(52)
A nyílt forráskódú kiberbiztonsági eszközök és alkalmazások nagyobb fokú nyitottságot biztosíthatnak, és pozitív hatást gyakorolhatnak az ipari innováció hatékonyságára.
A nyílt szabványok elősegítik a biztonsági eszközök közötti interoperabilitást, ami az ipari szereplők biztonságát is szolgálja.
A nyílt forráskódú kiberbiztonsági eszközök és alkalmazások ösztönözhetik a szélesebb fejlesztői közösséget, lehetővé téve a beszállítók diverzifikálását.
A nyílt forráskód a kiberbiztonsággal kapcsolatos eszközök átláthatóbb ellenőrzési folyamatához és a sérülékenységek közösségi alapú felderítéséhez vezethet.
A tagállamoknak ezért képesnek kell lenniük arra, hogy előmozdítsák a nyílt forráskódú szoftverek és nyílt szabványok használatát a nyílt hozzáférésű adatok és a nyílt forráskódok – az átláthatóságon alapuló biztonság részeként történő – felhasználásával kapcsolatos szakpolitikák folytatása révén.
A nyílt forráskódú kiberbiztonsági eszközök bevezetését és fenntartható használatát előmozdító szakpolitikák különösen fontosak a jelentős végrehajtási költségekkel szembesülő kis- és középvállalkozások számára, mivel a költségek a konkrét alkalmazások vagy eszközök iránti igény csökkentésével minimalizálhatók.
(53)
A városi közlekedési hálózatok fejlesztése, a vízellátás és a hulladékártalmatlanító létesítmények korszerűsítése, valamint a világítás és az épületek fűtése hatékonyságának növelése érdekében a városokban a közművek egyre inkább kapcsolódnak a digitális hálózatokhoz.
Ezek a digitalizált közművek ki vannak téve a kibertámadásoknak, és sikeres kibertámadások esetén fennáll annak a kockázata, hogy összekapcsoltságuk miatt nagymértékben ártanak a polgároknak.
A tagállamoknak nemzeti kiberbiztonsági stratégiájuk részeként olyan szakpolitikát kell kidolgozniuk, amely foglalkozik az ilyen összekapcsolt vagy intelligens városok fejlődésével és azok társadalomra gyakorolt lehetséges hatásaival.
(54)
Az elmúlt években az Unióban exponenciálisan nőtt a zsarolóvírus-támadások száma, amelyek során a rosszindulatú szoftverek titkosítják az adatokat és rendszereket, és váltságdíjat követelnek felszabadításukért.
A zsarolóvírus-támadások gyakoriságának és súlyosságának növekedése több tényezőre vezethető vissza, például a különböző támadási mintákra, a „szolgáltatásként nyújtott zsarolóvírus” és a kriptovaluták köré épülő bűnözői üzleti modellekre, a váltságdíjkövetelésekre és az ellátási láncot érintő támadások terjedésére.
A tagállamoknak nemzeti kiberbiztonsági stratégiájuk részeként ki kell dolgozniuk egy olyan szakpolitikát, amely kezeli a zsarolóvírus-támadások növekedését.
(55)
A kiberbiztonság területén működő köz-magán társulások (a továbbiakban: PPP-k) megfelelő keretet biztosíthatnak a tudáscseréhez, a bevált gyakorlatok megosztásához és az érdekelt felek közötti közös megértési szint kialakításához.
A tagállamoknak olyan szakpolitikákat kell előmozdítaniuk, amelyek támogatják a kiberbiztonsági PPP-k létrehozását.
E szakpolitikáknak egyértelművé kell tenniük többek között a hatályt és a részt vevő érdekelt feleket, az irányítási modellt, a rendelkezésre álló finanszírozási lehetőségeket, valamint a részt vevő érdekelt felek közötti interakciót a PPP-k tekintetében.
A PPP-k kihasználhatják a magánszektorbeli szervezetek szakértelmét annak érdekében, hogy segítsék az illetékes hatóságokat a legkorszerűbb szolgáltatások és folyamatok kifejlesztésében, ideértve az információcserét, a korai figyelmeztetéseket, a kiberfenyegetés- és kiberesemény-gyakorlatokat, a válságkezelést és a rezilienciatervezést.
(56)
A tagállamoknak nemzeti kiberbiztonsági stratégiáikban foglalkozniuk kell a kis- és középvállalkozások sajátos kiberbiztonsági igényeivel.
A kis- és középvállalkozások Unió-szerte az ipari és üzleti piac jelentős hányadát képviselik, és gyakran nehezen tudnak alkalmazkodni az összekapcsoltabb világban az új üzleti gyakorlatokhoz és a digitális környezethez, amelyben az alkalmazottak egyre inkább otthonról dolgoznak és az üzleti tevékenységet egyre inkább online folytatják.
Egyes kis- és középvállalkozások olyan sajátos kiberbiztonsági kihívásokkal néznek szembe, mint például az alacsony kibertudatosság, a távoli informatikai biztonság hiánya, a kiberbiztonsági megoldások magas költsége és a fokozott fenyegetettségi szint, például a zsarolóvírusok, amelyekkel kapcsolatban iránymutatást és segítséget kell kapniuk.
A kis- és középvállalkozások egyre inkább az ellátási lánccal szembeni támadások célpontjává válnak, mivel kevésbé szigorú kiberbiztonsági kockázatkezelési intézkedésekkel és támadáskezeléssel rendelkeznek, és korlátozott biztonsági erőforrásaik vannak.
Az ilyen ellátási láncot érintő támadások nem csak elszigetelten hatnak a kis- és középvállalkozásokra és azok működésére, hanem lépcsőzetes hatást gyakorolhatnak az azon szervezetek elleni nagyobb támadásokra is, amelyek számára a kis- és